தாய்மொழி

தாய்மொழி இரா.பழனி குமார் பன்மொழி பயின்ற பாவலர் ஆயினும்! சிந்திக்கும் மொழியோ தித்திக்கும் தாய்மொழி ! உள்ளத்தில் உறைந்திடும் உறங்காத உணர்வுகளை! உலகிற்கு உணர்த்திட உதவிடும் தாய்மொழி! சிந்தையில் சிறகடிக்கும் சிதறல்களின் சிகரங்களை! சீரோடும் சிறப்போடும் வெளிப்படுத்தும் தாய்மொழி ! எல்லையிலா எண்ணங்களை எழிலுடன் வடித்திட! ஏற்றமிகு எழுதுகோல் என்றென்றும் தாய்மொழி ! ! இமைதிறந்த நாள்முதல் இதயம்நிற்கும் நேரம்வரை! சுமையிலா அங்கமாய் உடனிருக்கும் தாய்மொழி ! முகமறியா முகம்கூட உரிமையுடன் உறவாடி! முகவரியை முன்மொழியும் முத்தான தாய்மொழி ! விந்தைமிகு விஞ்ஞானம் விண்ணளவு வளர்ந்தாலும்! வியத்தகு விளைச்சலின் வித்து தாய்மொழி ! மதமாற்றம் இடமாற்றம் எம்மாற்றம் செய்தாலும்! எந்நாளும் மாற்றிட எவராலும் இயலாதது தாய்மொழி ! ! அலுவல் ஆய்வென்று அயல்நாட்டை அடைந்தாலும்! அவரவரை அடையாளம் காட்டிடும் தாய்மொழி ! சுழலும் பூமிதனில் சுடரொளியாய் திகழ்ந்திட! சுடரேற்றும் திருவிளக்கு நிகரில்லா தாய்மொழி ! யாசிக்கும் உயிர்களில் நேசிக்கும் நெஞ்சங்களின்! சுவாசிக்கும் மூச்சே நாம்பேசுகின்ற தாய்மொழி ! காலம் முடியும்வரை நம்கடமையென காத்திடுவோம்! இயங்கிடும் நம்இதயத்தின் இதயமாம் தாய்மொழி